দু চোখ বুজে প্রাণভরে সুরগুলো যেন সত্তার গভীরে শুষে নিত ঈশানী। বয়েসের সাথে সাথে বাড়ল ব্যস্ততা মেয়ের। গান বাজনা তখন লুপ্ত সরস্বতী। রিসার্চ, অ্যাসাইনমেণ্ট, ডেডলাইন, রাতদিন লাপটপের টরেটক্কা, জলখাবারে কোনোমতে আধখানা পিনাট-বাটার টোস্ট, আধ গ্লাস জুস খেতে খেতে — মোবাইল, মানি পার্স, বাড়ির চাবি ব্যালান্স করতে করতে এক পায়ে মোজা, আর একটা মোজা হাতে। পেছনে ঈশানী গজগজ করছে, ‘রোজ লেট নাইট করবি, সকালে উঠতে দেরী হবে আর এইভাবে দৌড়বি?’